**Πρωτοβάθμια Εκπαίδευση**

Η **Πρωτοβάθμια Εκπαίδευση** παρέχεται στα **Δημοτικά Σχολεία**, δημόσια και ιδιωτικά. Δημόσια Δημοτικά Σχολεία υπάρχουν σε όλη την Ελλάδα ακόμα και στις πιο απομακρυσμένες περιοχές. Στα δημόσια Δημοτικά Σχολεία η φοίτηση και τα βιβλία είναι δωρεάν. Το Δημοτικό Σχολείο ανήκει στην υποχρεωτική εκπαίδευση και στόχο έχει την ολόπλευρη, αρμονική και ισόρροπη πνευματική και σωματική ανάπτυξη των μαθητών. Η φοίτηση στο Δημοτικό διαρκεί έξι χρόνια (που αντιστοιχούν σε έξι τάξεις), από την ηλικία των 6 μέχρι 12 ετών. Η βαθμίδα αξιολόγησης κυμαίνεται για τα παιδιά των μεγαλύτερων τάξεων από 5 έως 10 (άριστα). Επίσης εδώ και λίγα χρόνια άρχισαν να λειτουργούν ορισμένα **Ολοήμερα Δημοτικά Σχολεία** με διευρυμένο ωράριο λειτουργίας.

Παράλληλα λειτουργούν **Ειδικά Σχολεία** για παιδιά με ειδικές εκπαιδευτικές ανάγκες, καθώς και **Σχολεία Διαπολιτισμικής Εκπαίδευσης** για μαθητές με ιδιαίτερες κοινωνικές, πολιτισμικές ή θρησκευτικές ιδιαιτερότητες. Η φοίτηση στο Δημοτικό ολοκληρώνεται με την αποφοίτηση της έκτης τάξης.

**Δευτεροβάθμια Εκπαίδευση**

Η **Δευτεροβάθμια Εκπαίδευση** στην Ελλάδα παρέχεται σε δύο κύκλους: την **υποχρεωτική** (κατώτερη) Δευτεροβάθμια Εκπαίδευση και τη **μετα-υποχρεωτική** (ανώτερη) Δευτεροβάθμια Εκπαίδευση. Η **Υποχρεωτική Δευτεροβάθμια Εκπαίδευση** παρέχεται στο **Γυμνάσιο**. Η φοίτηση στο Γυμνάσιο διαρκεί τρία χρόνια και απευθύνεται σε μαθητές ηλικίας 12-15 ετών. Η εκπαίδευση που παρέχεται έχει ως στόχο να προωθήσει την ολόπλευρη ανάπτυξη των μαθητών με βάση τις δυνατότητες που έχουν στην ηλικία αυτή. Η βαθμίδα αξιολόγησης στο Γυμνάσιο, όπως και στο Λύκειο, κυμαίνεται μεταξύ 10 και 20. Στο τέλος του έτους οι μαθητές που δεν συμπληρώνουν βαθμό προαγωγής σε κάποια μαθήματα παραπέμπονται σε συμπληρωματική εξέταση το Σεπτέμβριο. Στα Γυμνάσια διδάσκουν καθηγητές κι όχι δάσκαλοι, κατά κανόνα ειδικευμένοι στα κύρια αντικείμενα διδασκαλίας (φιλόλογοι, μαθηματικοί, φυσικοί, γυμναστές, θεολόγοι κλπ.)

Η **μετα-υποχρεωτική (ανώτερη) Δευτεροβάθμια Εκπαίδευση**, σύμφωνα με τη μεταρρύθμιση του 1997, περιλαμβάνει δύο τύπους σχολείων: τα **Ενιαία** **Λύκεια** και τα **Τεχνικά Επαγγελματικά Εκπαιδευτήρια (ΤΕΕ)**. Η διάρκεια φοίτησης στα Ενιαία Λύκεια είναι τριετής και στα Τεχνικά Επαγγελματικά Εκπαιδευτήρια διετής.

**Τριτοβάθμια Εκπαίδευση**

Η **Τριτοβάθμια Εκπαίδευση** παρέχεται σε δύο παράλληλους τομείς: τον πανεπιστημιακό τομέα και τον ανώτατο τεχνολογικό τομέα. Η διάρκεια σπουδών στην τριτοβάθμια εκπαίδευση είναι 8-12 εξάμηνα. Η εισαγωγή των φοιτητών εξαρτάται από την επίδοσή τους στις εξετάσεις που γίνονται σε εθνικό επίπεδο στη Γ΄ τάξη Λυκείου (Πανελλαδικές εξετάσεις). Το χαμηλό επίπεδο των ελληνικών πτυχίων, όπως και άλλες ιδιαιτερότητες και σύνδρομα της μέσης ελληνικής οικογένειας, υποχρεώνουν έναν ιδιαίτερα υψηλό αριθμό Ελλήνων αποφοίτων της Δευτεροβάθμιας εκπαίδευσης, που κατά κανόνα προέρχονται από οικογένειες με υψηλά εισοδήματα, να μορφώνεται σε πανεπιστημιακά ιδρύματα της αλλοδαπής (κυρίως σε Μεγάλη Βρετανία, Γαλλία, αλλά και σε χώρες όπως η Σλοβακία και η Τσεχία) με αποτέλεσμα την επιπρόσθετη οικονομική επιβάρυνση των ελληνικών οικογενειών και του ελληνικού κράτους.